En samlet kommunalbestyrelse ønsker så hurtigt som muligt at slippe for de nuværende restriktioner, for det går ud over erhvervslivet, lyder det i et brev til statsminister Mette Frederiksen.

En samlet kommunalbestyrelse i Thisted Kommune har i dag sendt et brev til statsminister Mette Frederiksen (S). I brevet ønsker kommunalbestyrelsen i Thisted Kommune, at regeringen så hurtigt som muligt ophæver restriktionerne. I brevet, der er underskrevet af borgmester Ulla Vestergaard (S), lyder det blandt andet: "Det er en samlet kommunalbestyrelse i Thisted Kommune, der på det kraftigste anbefaler regeringen så hurtigt som muligt at ophæve de ekstraordinære restriktioner, i det mindste for arbejdskraften og virksomhedernes muligheder for at færdes rundt i landet. Eventuelle særlige forholdsregler på test kan iværksættes for at hindre smittemuligheder fra og til andre dele af landet, hvis det sundhedsmæssigt er en anbefaling."